วัคซีนโควิด-19 ล็อตใหญ่ 8 แสนโดส ของซิโนแวค ประเทศจีน รอบ 2 ถึงไทยแล้ว
นายแพทย์วิทูรย์ ด่านวิบูลย์ ผู้อำนวยการองค์การเภสัชกรรม รับมอบวัคซีนโควิด-19 ของซิโนแวค ล็อตที่ 2 จำนวน 8 แสนโดส จากสาธารณรัฐประชาชนจีน ที่ขนส่งโดยสายการบิน Air Chaina Airline เที่ยวบินที่ CA603 เส้นทางปักกิ่ง-กรุงเทพมหานคร เขตปลอดอากรและคลังสินค้า ท่าอากาศยานสุวรรณภูมิ จังหวัดสมุทรปราการ ผู้อำนวยการองค์การเภสัชกรรม กล่าวว่า จากที่รัฐบาลได้มอบหมายให้กระทรวงสาธารณสุข โดยองค์การเภสัชกรรมดำเนินการจัดหาวัคซีนโควิด-19 เร่งด่วน จำนวน 2 ล้านโดส โดยมีการเจรจาจัดซื้อจากบริษัท ซิโนแวค ไลฟ์ ซายน์ จำกัด สาธารณรัฐประชาชนจีน (Sinovac Life Sciences Co.,Ltd., People’s Republic of China) ซึ่งเป็นบริษัทที่สามารถส่งวัคซีนให้ประเทศไทยได้ โดยวัคซีนล็อตแรก ได้จัดส่งให้องค์การเภสัชกรรมไปแล้วเมื่อวันที่ 24 กุมภาพันธ์ 2564 จำนวน 2 แสนโดส และวันนี้ได้มีการจัดส่งต่อเนื่องเป็นล็อตที่ 2 จำนวน 8 แสนโดส โดยมีการจัดส่งด้วยกล่องที่มีการควบคุมอุณหภูมิ (Passive cold carton) ระหว่าง 2-8 องศาเซลเซียสตลอดเวลาที่สามารถเก็บอุณหภูมิได้นานถึง 96 ชั่วโมง วัคซีนทั้งหมดนี้จะขนส่งไปจัดเก็บยังคลังสำรองวัคซีนโควิด-19 ซึ่งมีการควบคุมอุณหภูมิระหว่าง 2-8 องศาเซลเซียสด้วยเช่นกัน ที่ศูนย์กระจายสินค้าของบริษัท ดีเคเอสเอช (ประเทศไทย) จำกัด จากนั้นองค์การเภสัชกรรม จะดำเนินการตรวจรับและส่งให้กรมวิทยาศาสตร์การแพทย์ ตรวจสอบคุณภาพ มาตรฐานและเอกสารต่างๆ อีกครั้ง และเมื่อผ่านการตรวจสอบทุกขั้นตอนแล้ว กรมควบคุมโรค จะทำการตรวจรับวัคซีนและหลังจากนั้นจะได้ทำการกระจายไปยังหน่วยบริการและสถานพยาบาลเพื่อฉีดให้กับกลุ่มเป้าหมายในจังหวัดที่มีความเสี่ยง โดยวัคซีนนี้จะฉีดให้กลุ่มเป้าหมาย ที่มีอายุ 18-59 ปี คนละ 2 โดสผู้อำนวยการองค์การเภสัชกรรม กล่าวต่อไปว่า ล่าสุดองค์การเภสัชกรรมกำลังดำเนินการจัดหาวัคซีนโควิด-19 ซิโนแวค เพิ่มอีก 5 ล้านโดส ซึ่งจะได้มีการทยอยจัดส่งเข้ามาอย่างต่อเนื่องในช่วงระหว่างเดือนเมษายน - มิถุนายน 2564 โดยวัคซีน ซิโนแวค นี้จะเป็นส่วนหนึ่งของการดำเนินงานบริหารจัดการวัคซีนโควิด -19 ของประเทศไทยที่เป็นไปตามแผนงานกระทรวงสาธารณสุขที่วางไว้อย่างรัดกุมและเป็นระบบ เพื่อให้ทุกคนในประเทศไทยเข้าถึงวัคซีนที่มีคุณภาพ ปลอดภัย มีประสิทธิภาพในการป้องกันโรคโควิด- 19 เพื่อลดอัตราการป่วยและเสียชีวิต ปกป้องระบบสุขภาพ ของประเทศและขับเคลื่อนเศรษฐกิจให้เดินต่อไป